**Kagu-Eesti spetsialistide eluasemete toetusmeetme taotluste hindamisjuhend**

1. Kagu-Eesti spetsialistide eluasemete toetusmeetme raames esitatud taotluste osas viib kohalik omavalitsus enne hindamist läbi taotluse ja taotleja vastavuse kontrolli.
2. Nõuetele vastavaid taotlusi hindab vallavalitsuse moodustatud vähemalt 5-liikmeline komisjon.
3. Komisjoni koosoleku toimumiseks vajalik kvoorum on 2/3 komisjoni liikmete üldarvust.
4. Taotluste hindamiskriteeriumid on järgmised:
   1. projekti mõju meetme eesmärkide saavutamisele , 40% koondhindest;
   2. spetsialisti haridus, väljaõpe ja töökogemus, 30% koondhindest;
   3. projekti eelarves toodud tegevuste ja kulude põhjendatus, 20% koondhindest;
   4. omafinantseeringu osakaal projekti kuludest, 10% koondhindest.
5. Taotlusi hinnatakse kriteeriumite 1, 2 ja 4 puhul skaalal 1-4, kriteeriumi 3 puhul skaalal 0-4.
6. Hinnang loetakse positiivseks taotluste puhul, mille kaalutud keskmine hinne on vähemalt 2,5 ning mille puhul kriteeriumitele 1 ja 2 antud keskmine hinne ei ole madalam kui 1,5.
7. Hindamistulemuste alusel koostatakse taotlustest pingerida.
8. Taotlusi rahuldatakse pingerea alusel kohalikule omavalitsusele eraldatud eelarve raames. Võrdsete hindamistulemuste puhul pannakse pingereas ettepoole need taotlused, mis on saanud kriteeriumi 1 eest kõrgema hinde.
9. Kõikide taotluste hindamised protokollitakse.